b'\n_START_ARTICLE_\nAdapt\xc4\x83ri ale aventurilor lui Sherlock Holmes\n_START_PARAGRAPH_\nPovestirile cu Sherlock Holmes au devenit foarte populare prin adapt\xc4\x83rile teatrale \xc8\x99i ulterior cinematografice \xc8\x99i de televiziune. Ronald B. DeWaal, \xc3\xaen cartea sa The Universal Sherlock Holmes (1995), listeaz\xc4\x83 peste 25.000 de produc\xc8\x9bii adaptate dup\xc4\x83 povestirile \xc8\x99i romanele cu Sherlock Holmes.\n_START_SECTION_\nBenzi desenate\n_START_PARAGRAPH_\nDetectivul a f\xc4\x83cut obiectul mai multor adapt\xc4\x83ri pentru benzi desenate, fiind adapt\xc4\x83ri ale aventurilor scrise de Conan Doyle, ale aventurilor apocrife referitoare la "canonul" holmesian sau pasti\xc8\x99e \xc8\x99i parodii legate de acest mit. Personajele secundare au avut \xc8\x99i ele ocazia de a-\xc8\x99i tr\xc4\x83i aventurile \xc3\xaen benzi desenate._NEWLINE_O jum\xc4\x83tate de pagin\xc4\x83 de benzi desenate cu Sherlock Holmes a ap\xc4\x83rut zilnic \xc8\x99i duminic\xc4\x83, \xc3\xaen anii 1950, cu textele scrise de scenaristul de redio Edith Meiser \xc8\x99i desene de Frank Giacoia._NEWLINE_Au existat o serie de c\xc4\x83r\xc8\x9bi de benzi desenate cu Sherlock Holmes, \xc3\xaen special de la Dell \xc8\x99i DC. Edi\xc8\x9bia aniversar\xc4\x83 nr. 50 al revistei Detective Comics prezint\xc4\x83 un Holmes \xc3\xaen v\xc3\xa2rst\xc4\x83 de 135 de ani, care \xc3\xael felicit\xc4\x83 pe Batman pentru c\xc4\x83 i-a \xc3\xaenvins pe urma\xc8\x99ii profesorului Moriarty. El explic\xc4\x83 faptul c\xc4\x83 "o diet\xc4\x83 adecvat\xc4\x83, o anumit\xc4\x83 distilare a l\xc4\x83pti\xc8\x99orului de matc\xc4\x83 realizat\xc4\x83 \xc3\xaen zilele \xc3\xaen care m\xc4\x83 ocupam cu apicultura \xc8\x99i atmosfera rarefiat\xc4\x83 din Tibet, unde mi-am p\xc4\x83strat domiciliul principal" l-au \xc8\x9binut \xc3\xaen via\xc8\x9b\xc4\x83. C\xc3\xa2nd Batman \xc3\xaencearc\xc4\x83 s\xc4\x83-i aprind\xc4\x83 pipa, Holmes spune: "Mul\xc8\x9bumesc, dar m\xc4\x83 tem c\xc4\x83 pipa este doar de decor \xc3\xaen aceste zile."_NEWLINE_Holmes a avut, de asemenea, un loc proeminent \xc3\xaen nr.  13 al seriei Planetary a revistei DC/WildStorm. Holmes este v\xc4\x83zut a fi \xc3\xaen lig\xc4\x83 cu Dracula lui Bram Stoker \xc3\xaen poveste. O serie de benzi desenate Charlton Comics prezint\xc4\x83 un Holmes, cu sediul \xc3\xaen New York City._NEWLINE_SelfMadeHero a publicat "C\xc3\xa2inele din Baskerville", adaptat de Ian Edginton \xc8\x99i ilustrat de Ian Culbard, \xc3\xaen mai 2009._NEWLINE_Holmes este men\xc8\x9bionat \xc8\x99i prezentat pe scurt \xc3\xaen The League of Extraordinary Gentlemen a lui Alan Moore. Holmes apare \xc3\xaentr-o secven\xc8\x9b\xc4\x83 de flashback reprezent\xc3\xa2nd scena culminant\xc4\x83 din Ultima problem\xc4\x83 \xc8\x99i este crezut ca fiind decedat \xc3\xaen urma evenimentelor din aceast\xc4\x83 poveste, de\xc8\x99i se dezv\xc4\x83luie \xc3\xaen volumul al doilea c\xc4\x83 Mina s-a \xc3\xaent\xc3\xa2lnit mai t\xc3\xa2rziu cu el._NEWLINE_Aetheric Mechanics al lui Warren Ellis este inspirat \xc3\xaen principal de Sherlock Holmes, fiind \xc3\xaen acela\xc8\x99i timp un amestec al povestirilor canonice cu alte lucr\xc4\x83ri contemporane._NEWLINE_\xc3\x8en cartea italian\xc4\x83 de benzi desenate Martin Myst\xc3\xa8re \xc8\x99i \xc3\xaen serialul urm\xc4\x83tor Storie di Altrove/Stories from Elsewhere Holmes este un personaj istoric. La sf\xc3\xa2r\xc8\x99itul anilor 1880 el a lucrat la cazul lui Jack Spintec\xc4\x83torul \xc8\x99i l-a \xc3\xaent\xc3\xa2lnit pe profesorul Richard Van Helsing, un vampir care l-a distrus pe Contele Dracula. \xc3\x8empreun\xc4\x83 cu profesorul Challenger, Holmes a vizitat o \xe2\x80\x8b\xe2\x80\x8bvale secret\xc4\x83 cu dinozauri din America de Sud \xc3\xaen 1896. \xc3\x8en acela\xc8\x99i an a lucrat cu Serviciul Secret american "Elsewhere" pentru a opri amenin\xc8\x9b\xc4\x83rile paranormale provenite dintr-o alt\xc4\x83 dimensiune.  \xc3\x8en 1910 el a descoperit un ser pentru prelungirea duratei de via\xc8\x9b\xc4\x83.  La \xc3\xaenceputul Primului R\xc4\x83zboi Mondial, el a avut o confruntare final\xc4\x83 cu profesorul Moriarty. Dup\xc4\x83 r\xc4\x83zboi, s-a mutat in Ucraina, d\xc3\xa2ndu-i lui Arthur Conan Doyle sarcina de a convinge pe toat\xc4\x83 lumea c\xc4\x83 el a fost doar un personaj imaginar. Cu ajutorul serului s\xc4\x83u, Holmes \xc8\x99i-a prelungit via\xc8\x9ba pentru mai multe decenii. \xc3\x8en anii 1990, el a ajutat indirect pe Martin Myst\xc3\xa8re s\xc4\x83 captureze un r\xc4\x83uf\xc4\x83c\xc4\x83tor, care a g\xc4\x83sit formula serului s\xc4\x83u._NEWLINE_\xc3\x8en anii 1990, Caliber Comics a publicat Sherlock Holmes Reader \xc3\xaen patru p\xc4\x83r\xc8\x9bi care a inclus citate din Holmes, o hart\xc4\x83 a 221-B Baker Street \xc8\x99i adapt\xc4\x83ri ale povestirilor canonice, precum \xc8\x99i povestiri individuale cum ar fi Dr. Jekyll and Mr. Holmes \xc8\x99i The Sussex Vampire._NEWLINE_Anul 2009 a adus seria The Dark Detective: Sherlock Holmes publicat\xc4\x83 de Black House Comics. Serialul este scris de Christopher Sequeira, cu coperta realizat\xc4\x83 de artistul laureat cu Premiul Oscar Dave Elsey._NEWLINE_\xc3\x8en 2010, Boom! Studios a publicat o serie \xc3\xaen patru p\xc4\x83r\xc8\x9bi  intitulat\xc4\x83 Muppet Sherlock Holmes \xc3\xaen care apar Gonzo \xc3\xaen rolul lui Holmes, Fozzie Bear \xc3\xaen rolul dr. Watson, \xc8\x99i Kermit the Frog ca inspectorul Lestrade.\n_START_SECTION_\nFilme\n_START_PARAGRAPH_\nS-a estimat c\xc4\x83 Sherlock Holmes este personajul cel mai prolific din istoria cinematografiei. Primul film cunoscut cu Holmes este Sherlock Holmes Baffled, un film cu o rol\xc4\x83 cu durat\xc4\x83 de mai pu\xc8\x9bin de un minut, realizat de American Mutoscope and Biograph Company \xc3\xaen 1900. Acesta a fost urmat de filmul Adventures of Sherlock Holmes; or, Held for Ransom, realizat \xc3\xaen 1905 \xc3\xaen studiourile Vitagraph \xc8\x99i cu Maurice Costello \xc3\xaen rolul lui Holmes._NEWLINE_Multe filme similare au fost f\xc4\x83cute \xc3\xaen primii ani ai secolului al XX-lea, mai ales 13 filme cu una sau dou\xc4\x83 role produse de firma danez\xc4\x83 Nordisk Film Company \xc3\xaentre 1908 \xc8\x99i 1911. Singurul film nepierdut este Sherlock Holmes i Bondefangerkl\xc3\xb8er, produs \xc3\xaen 1910. Holmes a fost ini\xc8\x9bial interpretat de Viggo Larsen. Al\xc8\x9bi actori care au jucat rolul lui Holmes \xc3\xaen acele filme au fost Otto Lagoni, Einar Zangenberg, Lauritz Olsen \xc8\x99i Alwin Neuss. \xc3\x8en 1911, compania American Biograph a produs o serie de 11 comedii scurte, inspirate de personajul Sherlock Holmes, cu Mack Sennett \xc3\xaen rolul titular._NEWLINE_\xc3\x8en 1916, Harry Arthur Saintsbury, care l-a interpretat pe scen\xc4\x83 pe Holmes de sute de ori \xc3\xaen piesa lui Gillette, \xc8\x99i-a reluat rolul \xc3\xaen filmul The Valley of Fear (1916)._NEWLINE_Urm\xc4\x83torul ciclu de filme cu Holmes au fost produse de compania Stoll Films \xc3\xaen Marea Britanie. \xc3\x8entre 1921 \xc8\x99i 1923 ea a produs un total de 47 de filme cu dou\xc4\x83 bobine, toate cu Eille Norwood \xc3\xaen rolul titular, al\xc4\x83turi de Hubert Willis ca Watson. O serie britanic\xc4\x83 ulterioar\xc4\x83 a fost produs\xc4\x83 \xc3\xaentre 1933 \xc8\x99i 1936 cu Arthur Wontner \xc3\xaen rolul lui Holmes._NEWLINE_John Barrymore a jucat rolul \xc3\xaen filmul Sherlock Holmes (1922), cu Roland Young \xc3\xaen rolul lui Watson \xc8\x99i William Powell \xc3\xaen prima sa apari\xc8\x9bie pe ecran. Acest film Goldwyn este primul film cu Holmes realizat cu valori ridicate de produc\xc8\x9bie \xc8\x99i cu o mare vedet\xc4\x83._NEWLINE_\xc3\x8en 1931, Raymond Massey l-a interpretat pe Sherlock Holmes \xc3\xaen debutul s\xc4\x83u pe ecran, The Speckled Band._NEWLINE_De asemenea, \xc3\xaen anii 1930 Arthur Wontner l-a interpretat pe Holmes a jucat \xc3\xaen cinci filme britanice._NEWLINE_Basil Rathbone \xc8\x99i Nigel Bruce i-au interpretat pe Holmes \xc8\x99i Watson \xc3\xaen The Hound of the Baskervilles, primul dintr-o serie de 14 filme. Rathbone este considerat ca Sherlock Holmes al genera\xc8\x9biei sale._NEWLINE_Multe alte filme au fost comedii \xc8\x99i parodii care se distreaz\xc4\x83 pe seama lui Holmes, Watson, a rela\xc8\x9biei lor \xc8\x99i a altor personaje. Printre acestea se afl\xc4\x83 The Private Life of Sherlock Holmes al regizorului Billy Wilder, cu Robert Stephens \xc8\x99i Colin Blakely \xc3\xaen rolurile lui Holmes \xc8\x99i Watson._NEWLINE_Filme necanonice mai serioase au fost A Study in Terror (cu John Neville \xc8\x99i Donald Houston) \xc8\x99i Murder by Decree (cu Christopher Plummer \xc8\x99i James Mason), Holmes \xc8\x99i Watson investig\xc3\xa2nd \xc3\xaen ambele crimele \xc3\xaen serie de la Whitechapel ale lui Jack Spintec\xc4\x83torul. \xc8\x98i Young Sherlock Holmes cu Nicholas Rowe ca Holmes \xc8\x99i Alan Cox ca Watson interpret\xc3\xa2nd doi \xc8\x99colari (\xc3\xaen acest film, unul dintre mentorii de \xc3\xaenceput ai lui Holmes devine un inamic care se ascunde \xc3\xaen Alpii Elve\xc8\x9bieni \xc8\x99i semneaz\xc4\x83 cu numele de Moriarty), ceea ce Sir Arthur Conan Doyle nu a scris._NEWLINE_Romanul The Seven-Per-Cent Solution (1974), un "manuscris pierdut" al unei aventuri a lui Holmes, a fost, de asemenea, adaptat pentru un film \xc3\xaen 1976, cu Nicol Williamson \xc3\xaen rolul lui Holmes \xc8\x99i Robert Duvall ca Watson._NEWLINE_Filmul Without a Clue (1988) a fost o comedie pe tema legendei lui Holmes. Dr. John Watson (Ben Kingsley) este un geniu lupt\xc4\x83tor \xc3\xaempotriva criminalit\xc4\x83\xc8\x9bii \xc8\x99i un autor de succes. Fanii romanelor sale cer s\xc4\x83-l vad\xc4\x83 pe adev\xc4\x83ratul Sherlock Holmes \xc8\x99i Watson \xc3\xae\xc8\x99i d\xc4\x83 seama c\xc4\x83 publicul s\xc4\x83u nu ar accepta faptul c\xc4\x83 Holmes a fost o inven\xc8\x9bie \xc8\x99i dezv\xc4\x83luirea sa drept creatorul lui ar echivala cu o sinucidere literar\xc4\x83. Pentru a rezolva dilema, Watson \xc3\xael angajeaz\xc4\x83 pe Reginald Kincaid (Michael Caine), un actor alcoolic, afemeiat \xc8\x99i pierde-var\xc4\x83 pentru a juca rolul lui Holmes._NEWLINE_Robert Downey, Jr. apare ca detectiv \xc3\xaen filmul e in the \xe2\x80\x93directed Sherlock Holmes (2009), regizat de Guy Ritchie, \xc8\x99i \xc3\xaen continuarea sa Sherlock Holmes: Jocul umbrelor (2011), cu Jude Law \xc3\xaen rolul dr. Watson. _NEWLINE_Columbia Pictures planific\xc4\x83 realizarea unei comedii cu Sacha Baron Cohen \xc3\xaen rolul marelui detectiv. Scenariul este scris de Etan Cohen \xc8\x99i va fi coprodus de Judd Apatow._NEWLINE_\xc3\x8en 2010, compania de film cu buget redus The Asylum a produs filmul Sherlock Holmes, care a \xc3\xaencercat s\xc4\x83 valorifice succesul filmului lui Guy Ritchie. Rolul lui Holmes a fost interpretat de Ben Syder, iar dr. Watson a fosr jucat de Gareth David Lloyd. Filmul a fost turnat \xc3\xaen \xc8\x9aara Galilor \xc8\x99i regizat de Rachel Lee Goldenberg.\n_START_SECTION_\nInternet\n_START_PARAGRAPH_\n\xc3\x8en ianuarie 2004, BBC a postat cinci noi povestiri cu Sherlock Holmes, pe situl lor "cult", \xc3\xaempreun\xc4\x83 cu fi\xc8\x99ierele RealAudio ale povestirilor, citite de Andrew Sachs \xc8\x99i Hannah Gordon. Produc\xc8\x9biile audio au fost realizate \xc3\xaen asociere cu BBC 7, dar nu mai sunt disponibile. Textele tuturor celor cinci povestiri sunt \xc3\xaenc\xc4\x83 postate, \xc3\xaenso\xc8\x9bite de ilustra\xc8\x9bii \xc8\x99i galerii de imagini, precum \xc8\x99i o transcriere editat\xc4\x83 a unui interviu cu Bert Coules. Textele povestirilor pot fi, de asemenea, desc\xc4\x83rcat ca c\xc4\x83r\xc8\x9bi electronice \xc3\xaen trei formate diferite.\n_START_SECTION_\nPiese radiofonice\n_START_PARAGRAPH_\nAdapt\xc4\x83rile radiofonice ale aventurilor detectivului sunt foarte numeroase, fiind at\xc3\xa2t adapt\xc4\x83ri ale aventurilor canonice, c\xc3\xa2t \xc8\x99i aventuri inedite._NEWLINE_O interpretare radiofonic\xc4\x83 celebr\xc4\x83 l-a avut pe Orson Welles \xc3\xaen rolul lui Sherlock Holmes \xc3\xaentr-o adaptare a uneia dintre piesele lui William Gillette. Aceasta a fost difuzat\xc4\x83 \xc3\xaen septembrie 1938 ca parte a seriei "Mercury Theater on the Air" la CBS Radio._NEWLINE_\xc3\x8en cursul deceniului IV al secolului al XX-lea, Basil Rathbone \xc8\x99i Nigel Bruce i-au interpretat pe Holmes \xc8\x99i Watson la postul american de radio, respectiv \xc3\xaen mai multe serii de aventuri canonice \xc8\x99i originale cu Sherlock Holmes \xc3\xaen cadrul emisiunii radiofonice The New Adventures of Sherlock Holmes. Aceste emisiuni au fost vag inspirate din cazurile lui Doyle. C\xc3\xa2nd Rathbone a abandonat rolul \xc3\xaen cele din urm\xc4\x83 \xc3\xaenaintea sezonului 1947, Tom Conway l-a interpretat pe Sherlock Holmes, al\xc4\x83turi de Nigel Bruce, pentru un sezon. Dup\xc4\x83 o schimbare de re\xc8\x9bele, au mai fost dou\xc4\x83 perechi: John Stanley ca Holmes \xc8\x99i Alfred Shirley ca Watson \xc3\xaen 1947-1948 \xc8\x99i John Stanley \xc8\x99i Ian Martin \xc3\xaen 1948-1949. At\xc3\xa2t Stanley, c\xc3\xa2t \xc8\x99i Conway l-au imitat pe Rathbone atunci c\xc3\xa2nd l-au interpretat pe Holmes pentru a men\xc8\x9bine continuitatea audien\xc8\x9bei._NEWLINE_John Gielgud l-a interpretat pe Holmes pentru radio BBC \xc3\xaen anii 1950, cu Ralph Richardson ca Watson. Fratele lui Gielgud, Val Gielgud, a ap\xc4\x83rut \xc3\xaentr-unul dintre episoade, \xc3\xaen mod inevitabil, ca Mycroft Holmes. Deoarece acest serial a fost coprodus de American Broadcasting Company, au ap\xc4\x83rut \xc8\x99i actori americani cunoscu\xc8\x9bi ca Orson Welles (profesorul Moriarty) \xc3\xaen Ultima problem\xc4\x83._NEWLINE_Carleton Hobbs l-a portretizat pe Holmes \xc3\xaentr-o serie de emisiuni ale radio BBC care au fost difuzate \xc3\xaen perioada 1952-1969, cu Norman Shelley \xc3\xaen rolul lui Watson. Multe dintre acestea au fost difuzate la Children\'s Hour. Dintre mul\xc8\x9bii actori care i-au portretizat pe Holmes \xc8\x99i Watson pentru BBC, duo-ul Hobbs \xc8\x99i Shelley este cel mai longeviv._NEWLINE_Au existat multe alte adapt\xc4\x83ri radiofonice (peste 750 \xc3\xaen limba englez\xc4\x83), inclusiv una mai recent\xc4\x83 pentru BBC Radio 4 cu Clive Merrison ca Holmes \xc8\x99i Michael Williams ca Watson. \xc3\x8empreun\xc4\x83, cei doi actori au realizat adapt\xc4\x83ri radiofonice ale fiec\xc4\x83rei povestiri din canon \xc3\xaentre 1989 \xc8\x99i 1998. The Further Adventures of Sherlock Holmes, un nou serial format din povestiri originale scrise exclusiv de Bert Coules a fost apoi comandat, dar dup\xc4\x83 moartea de cancer a lui Williams \xc3\xaen 2001, el a fost \xc3\xaenlocuit de Andrew Sachs. Episoadele din The Further Adventures au fost inspirate din referin\xc8\x9bele existente \xc3\xaen povestirile \xc8\x99i romanele lui Doyle. Episoadele canonice complete sunt disponibile pe CD \xc8\x99i pe casete audio. The Further Adventures of Sherlock Holmes este, de asemenea, disponibil pe CD \xc3\xaen patru cutii con\xc8\x9bin\xc3\xa2nd fiecare patru episoade._NEWLINE_BBC Radio 2 a difuzat \xc3\xaen 1999 \xc8\x99i un serial parodic de \xc8\x99ase episoade cu Holmes \xc8\x99i Watson intitulat The Newly Discovered Casebook of Sherlock Holmes cu Roy Hudd \xc3\xaen rolul lui Sherlock Holmes ("cel mai mare detectiv din Anglia, maestru al deghiz\xc4\x83rii \xc8\x99i cu nasul din caramele"), Chris Emmett ca Watson ("contribuitor la British Medical Journal,  Which Stethescope Magazine \xc8\x99i inventator al termometrului care urc\xc4\x83 singur") \xc8\x99i June Whitfield ca doamna Hudson. Titlurile din acest serial au fost "The Case of the Clockwork Fiend", "The Mystery of the Obese Escapologist", "The Case of the Deranged Botanist", "Sherlock Holmes and the Glorious Doppelganger", "Holmes Strikes a Happy Medium" \xc8\x99i "The Demon Cobbler of Greek Street", iar fiecare mister l-a avut \xc3\xaen spatele s\xc4\x83u pe profesorul Moriarty (Geoffrey Whitehead). Acest serial a fost redifuzat ulterior de BBC Radio 7._NEWLINE_\xc3\x8encep\xc3\xa2nd din 1998, produc\xc4\x83torului american de emisiuni radiofonice Jim French i s-a dat permisiunea din partea Fondului Conan Doyle pentru a produce povestiri cu Sherlock Holmes noi \xc8\x99i originale pentru emisiunile de radio din America de Nord. Acestea sunt prezentate \xc3\xaen cadrul programului Imagination Theater pe posturile de radio \xc8\x99i prin radioul prin satelit XM. Noile povestiri sunt \xc8\x99i ele difuzate sub sigla The Further Adventures of Sherlock Holmes. John Gilbert l-a interpretat pe Holmes p\xc3\xa2n\xc4\x83 \xc3\xaen 2000 \xc8\x99i ulterior de John Patrick Lowrie. Watson este interpretat \xc3\xaen toate spectacolele de Lawrence Albert. Scenariile sunt scrise de Jim French, M. J. Elliott, Matthew Booth, John Hall, Gareth Tilley, J R Campbell \xc8\x99i Lawrence Albert. \xc3\x8en anul 2005, cu adapt\xc4\x83rile scrise de M. J. Elliott, French \xc8\x99i echipa sa au \xc3\xaenceput un nou serial inspirat din povestirile originale ale lui Conan Doyle, numit "The Classic Adventures of Sherlock Holmes". Multe episoade sunt disponibile pe CD-uri, precum \xc8\x99i pentru desc\xc4\x83rcat de pe situl Imagination Theater.\n_START_SECTION_\nPiese de teatru\n_START_PARAGRAPH_\nActorul cel mai asociat pe scen\xc4\x83 cu Holmes a fost William Gillette, care a scris, regizat \xc8\x99i jucat \xc3\xaentr-o pies\xc4\x83 popular\xc4\x83 intitulat\xc4\x83 Sherlock Holmes \xc3\xaen \xc8\x99apte produc\xc8\x9bii diferite de pe Broadway \xc3\xaencep\xc3\xa2nd din 1899 (filmat\xc4\x83 \xc3\xaen 1916), \xc3\xaen timp ce povestirile erau \xc3\xaenc\xc4\x83 \xc3\xaen curs de publicare, p\xc3\xa2n\xc4\x83 \xc3\xaen 1930. \xc3\x8en interpretarea sa, Holmes purta o \xc8\x99apc\xc4\x83 deerstalker \xc8\x99i o pelerin\xc4\x83 Inverness \xc8\x99i fuma o pip\xc4\x83 calabash curbat\xc4\x83; aceast\xc4\x83 portretizare a contribuit mult la imaginea popular\xc4\x83 a personajului. Exist\xc4\x83 indicii cu privire la \xc8\x99apca deerstalker \xc3\xaen ilustra\xc8\x9biile originale ale lui Paget pentru The Strand, dar aceasta nu reprezint\xc4\x83 un obiect de \xc3\xaembr\xc4\x83c\xc4\x83minte folosit frecvent. Textul lui Doyle este chiar mai vag, referindu-se doar la o \xc8\x99apc\xc4\x83 lui de voiaj cu ap\xc4\x83r\xc4\x83tori pentru urechi \xc3\xaen pasaje cu ilustra\xc8\x9bii relevante. El este, de asemenea, descris ca fum\xc3\xa2nd mai multe tipuri diferite de pipe, altern\xc3\xa2ndu-le \xc3\xaen func\xc8\x9bie de starea lui de spirit._NEWLINE_Pipa calabash este asociat\xc4\x83 cu Sherlock Holmes, deoarece portretiz\xc4\x83rile ini\xc8\x9biale, \xc3\xaen special cele realizate de William Gillette \xc8\x99i Basil Rathbone, l-au reprezentat ca folosind o pip\xc4\x83 lung\xc4\x83 \xc8\x99i u\xc8\x99or de recunoscut. O pip\xc4\x83 calabash are o camer\xc4\x83 de aer sub vas, care-i ofer\xc4\x83 un efect de r\xc4\x83cire \xc8\x99i de \xc3\xaenmuiere. Holmes prefera tutunul crud \xc8\x99i tare \xc8\x99i, prin urmare, ar evita o astfel de pip\xc4\x83. De fapt, cele mai multe pove\xc8\x99ti, \xc3\xaen special Aventura de la \xe2\x80\x9eFagii de Aram\xc4\x83\xe2\x80\x9d, l-au descris ca prefer\xc3\xa2nd o pip\xc4\x83 lung\xc4\x83 din lemn de cire\xc8\x99 sau de lut._NEWLINE_\xc3\x8en primii dou\xc4\x83zeci de ani ai secolului al XX-lea, Harry Arthur Saintsbury l-a interpretat pe scen\xc4\x83 pe Holmes \xc3\xaen piesa lui Gillette de mai mult de 1.400 de ori. \xc3\x8en variantele ulterioare ale acestei produc\xc8\x9bii, Holmes a fost interpretat de John Wood, John Neville, Patrick Horgan, Robert Stephens \xc8\x99i Leonard Nimoy. Frank Langella l-a interpretat pe Holmes \xc3\xaentr-o produc\xc8\x9bie din 1981 pentru HBO. _NEWLINE_Mai multe piese de teatru, dou\xc4\x83 muzicaluri - Baker Street (1965) \xc8\x99i Sherlock Holmes: The Musical (1988) - \xc8\x99i un spectacol de balet au fost scrise pentru personajul Holmes._NEWLINE_Compozitorul Jon Deak a scris o oper\xc4\x83 pentru un bas dublu solo dup\xc4\x83 C\xc3\xa2inele din Baskerville, completat cu nara\xc8\x9biune \xc8\x99i efecte de sunet pentru a imita piesele de teatru radiofonic din anii 1920._NEWLINE_\xc3\x8en vara anului 2010, piesa The Secret of Sherlock Holmes a lui Jeremy Paul a fost repus\xc4\x83 \xc3\xaen scen\xc4\x83 la Duchess Theatre din cartierul West End al Londrei; deschiderea stagiunii a avut loc la 20 iulie, piesa fiind regizat\xc4\x83 de Robin Herford (care a regizat The Woman in Black) \xc8\x99i jucat\xc4\x83 de actorii de televiziune Peter Egan ca Holmes \xc8\x99i Robert Daws ca Watson. Produc\xc8\x9bia original\xc4\x83 a fost pus\xc4\x83 \xc3\xaen scen\xc4\x83 \xc3\xaen West End \xc3\xaen 1988, cu Jeremy Brett \xc8\x99i Edward Hardwicke relu\xc3\xa2ndu-\xc8\x99i rolurile lor de televiziune ca Holmes \xc8\x99i Watson. Aceast\xc4\x83 dram\xc4\x83 psihologic\xc4\x83 este o explorare a fr\xc4\x83m\xc3\xa2nt\xc4\x83rilor interioare ale celui mai faimos rezident de pe Baker Street \xc8\x99i o analizare a prieteniei dintre Sherlock Holmes \xc8\x99i dr. Watson. Dup\xc4\x83 \xc3\xaent\xc3\xa2lnirea aparent fatal\xc4\x83 a lui Holmes cu du\xc8\x99manul s\xc4\x83u Moriarty, de la Cascadele Reichenbach, Watson \xc3\xae\xc8\x99i g\xc4\x83se\xc8\x99te loialitatea \xc8\x99i prietenia testate p\xc3\xa2n\xc4\x83 la limit\xc4\x83 \xc3\xaen timp ce ilustrul personaj este nevoit s\xc4\x83 se confrunte cu demonii s\xc4\x83i ascun\xc8\x99i.\n_START_SECTION_\nAdapt\xc4\x83ri pentru televiziune\n_START_PARAGRAPH_\nPrima sa prezen\xc8\x9b\xc4\x83 pe un ecran de televiziune a avut loc \xc3\xaen anul 1937 \xc3\xaentr-un film de televiziune american.  De atunci, mai multe seriale \xc8\x99i filme de televiziune au fost consacrate lui Sherlock Holmes.'